“ซัมซุง” ยืนยันคืนเงินเต็มจำนวนให้กับลูกค้า Galaxy Note 7 ในลาว
"ซัมซุง" ยืนยันคืนเงินเต็มจำนวนให้กับลูกค้า Galaxy Note 7 ในลาว
18 ต.ค. 2559

บริษัท ลาว ซัมซุง อิเล็กทรอนิกส์ โซล จำกัด ประกาศว่า ทางบริษัทจะมอบเงินคืนเต็มจำนวนหรือยอมรับแลกเปลี่ยนผลิตภัณฑ์ใหม่ให้กับลูกค้าที่นำสมาร์ทโฟนรุ่น  Galaxy Note 7 ทั้งล็อตแรกและล็อตใหม่ เนื่องจากมีรายงานว่า Galaxy Note7 ล็อตใหม่ที่ได้ทำการแก้ไขแล้วยังพบปัญหาไฟลุกไหม้
ทั้งนี้ บริษัทได้ออกแถลงการณ์แนะนำให้ลูกค้าที่เป็นเจ้าของ Galaxy Note7  ทั้งล็อตแรกและล็อตใหม่ปิดเครื่องและหยุดใช้สมาร์ทโฟนเครื่องดังกล่าว
“ความปลอดภัยของลูกค้าเป็นสิ่งสำคัญที่สุดของเรา หลังจากมีรายงานล่าสุดเกี่ยวข้องกับสมาร์ทโฟนรุ่น Galaxy Note 7 เราก็ตัดสินใจยุติการขายและแลกแปลี่ยนสมาร์ทโฟนรุ่นดังกล่าวทั้งล็อตแรกและล็อตใหม่ ด้วยเหตุนี้เราจึงยกเลิกการผลิต Galaxy Note 7 อย่างถาวร” ซัมซุงระบุในแถลงการณ์
โดยแถลงการณ์ยังระบุอีกว่า ซัมซุงขอให้ลูกค้าทุกคนที่เป็นเจ้าของสมาร์ทโฟน Galaxy Note 7 ทั้ง 2 ล็อต นำเครื่องมาเปลี่ยนเป็นรุ่น Galaxy S7 Edge, Galaxy S7 หรือ Galaxy Note 5 โดยจะคืนเงินส่วนต่างให้กับลูกค้าบวกกับเงินสดจำนวน 100 ดอลลาร์สหรัฐ หรือลูกค้าสามารถเลือกรับเงินคืนทั้งหมดเต็มจำนวนก็ได้ สำนักข่าวซินหัวรายงาน